Ellefu ára og selur olíumálverk af Snæfellsjökli Brimrún Birta er aðeins 11 ára gömul en er þegar farin að geta sér gott orð sem listakona . Hún sérhæfir sig í að mála litlar myndir af Snæfellsjökli með olíulitum og selur þær á kaffihúsinu Gamla Rifi . Kaffihúsið er í eigu móður Brimrúnar Birtu . “ Mér finnst mjög gaman að mála en hef aldrei verið að selja myndir áður , ” segir Brimrún í samtali við Skessuhorn . “ Ég byrjaði á þessu þegar ég var nýbúin í listasmiðju hjá Snæfellsbæ þar sem við lærðum að mála á striga . Mamma hengdi myndir upp á kaffihúsinu og þá vildi einn maður frá Svíþjóð kaupa mynd eftir mig . Þá byrjaði ég að mála meira heldur en áður . ” Brimrún hefur ekki tölu á þeim myndum sem hún er búin að selja . “ Ég er búin að selja eitthvað nokkrar en veit samt ekki alveg hvað þær eru margar . ” Hún segir að ferðamenn séu helstu viðskiptavinirnir . “ Líka Sandarar og margir Svíar . Þeim finnst þetta eitthvað flott . ” Brimrún verður seint sökuð um okur því stykkjaverð á málverkunum er aðeins 1.000 krónur . Það nægir henni fyrir nýjum striga og málningu . Hún segir Snæfellsjökul hafa orðið fyrir valinu vegna þess hversu hrifin hún er af honum . “ Mér finnst líka bara mjög gaman að mála hann , ” segir hún en er ekki viss um hvort hún ætli sér að verða listakona þegar fram líða stundir . “ Það fer bara eftir því hvort ég verð dugleg að mála ! Ég er nýbúin að kaupa striga í Reykjavík þannig að ég byrja örugglega að mála aftur þegar ég kem heim . ”